กำชับกรมปศุสัตว์ คุมเข้มตรวจสอบห้องเย็นภาคเหนือ ป้องกันลักลอบนำเข้าซากสัตว์ผิดกฎหมาย
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยว่า ตามที่ได้รับรายงานว่ามีการลักลอบนำเข้าซากสัตว์จากต่างประเทศมาซุกซ่อนไว้ในพื้นที่จังหวัดเชียงราย และจังหวัดเชียงใหม่ จึงได้สั่งการด่วนให้อธิบดีกรมปศุสัตว์ตรวจสอบข้อเท็จจริงและรายงานผลมาโดยเร็วนั้น โดยอธิบดีกรมปศุสัตว์ ได้สั่งการกองสารวัตรและกักกันพร้อมหน่วยงานที่เกี่ยวข้อง ลงพื้นที่ตรวจสอบโดยทันที ผลการตรวจสอบข้อเท็จจริงพบว่า สถานที่เก็บซากสัตว์ จำนวน 9 แห่ง เป็นจังหวัดเชียงราย 4 แห่ง จังหวัดเชียงใหม่ 5 แห่ง พบซากสุกร จำนวน 15,050 กิโลกรัม ซากโค 5,530 กิโลกรัม โดยทั้งหมดตรงกับบัญชีและใบอนุญาตเคลื่อนย้าย (ร.3) และไม่พบการกระทำความผิดตามพระราชบัญญัติโรคระบาดสัตว์ พ.ศ. 2558ส่วนรายงานผลการตรวจสอบระหว่างวันที่ 2-3 กันยายนที่ผ่านมา โดยกองสารวัตรและกักกัน ร่วมกับด่านกักกันสัตว์เชียงรายและด่านกักกันสัตว์เชียงใหม่ ดำเนินการเข้าตรวจสอบ ห้องเย็นจังหวัดเชียงราย จำนวน 4 แห่ง ประกอบด้วย แห่งที่ 1 ตรวจสอบใบอนุญาตค้าซากสัตว์และเอกสารที่เกี่ยวข้อง และตรวจสอบซากสุกร จำนวน 200 กิโลกรัม แห่งที่ 2 ตรวจสอบใบอนุญาตค้าซากสัตว์และเอกสารที่เกี่ยวข้อง และตรวจสอบซากสุกร จำนวน 1,000 กิโลกรัม แห่งที่ 3 ตรวจสอบใบอนุญาตค้าซากสัตว์และเอกสารที่เกี่ยวข้อง และตรวจสอบซากสุกร จำนวน 100 กิโลกรัม และแห่งที่ 4 ตรวจสอบใบอนุญาตค้าซากสัตว์และเอกสารที่เกี่ยวข้อง และตรวจสอบซากสุกร จำนวน 300 กิโลกรัม และห้องเย็นจังหวัดเชียงใหม่ จำนวน 5 แห่ง ผลจากการตรวจสอบทั้งหมดพบว่า ตรงกับบัญชีและใบอนุญาตเคลื่อนย้าย (ร.3) และไม่พบการกระทำความผิดตามพระราชบัญญัติโรคระบาดสัตว์ พ.ศ. 2558